ভিআইপি রোডে নিরাপত্তা আরও আঁটোসাঁটো করতে সিসিটিভি ক্যামেরা বসানোর সিদ্ধান্ত নিল বিধাননগর সিটি পুলিশ।
সূত্রের খবর, ভিআইপি রোড বরাবর পানশালাগুলিকে কেন্দ্র করে অপরাধ সংগঠিত হওয়ার নজির থাকায় সিসিটিভি ক্যামেরা বসানোর উপরে জোর দিচ্ছেন পুলিশকর্তারা। সিদ্ধান্ত হয়েছে, ভিআইপি রোড এবং সল্টলেক মিলিয়ে নতুন ২৮টি জায়গায় সিসিটিভি ক্যামেরা বসানো হবে।  
বিধাননগর সিটি পুলিশ এলাকায় এই মুহূর্তে ৬৩টি সিসিটিভি ক্যামেরা রয়েছে। তবে ভিআইপি রোড বা যশোহর রোডে এতদিন কোনও সিসিটিভি ক্যামেরা ছিল না। যার ফলে কোনও দুর্ঘটনা ঘটলেও ঠিক কী ঘটেছে তা বুঝতে কার্যত কালঘাম ছুটে যেত পুলিশের। পাশাপাশি, বাগুইআটি থানা এলাকায় বেশ কয়েকটি পানশালাকে কেন্দ্র করে বিভিন্ন সময়ে অসামাজিক কাজকর্মের অভিযোগ উঠেছে। রাত বাড়লে সেখানে অপরাধীদের যাতায়াত বেড়ে যায় বলে অভিযোগ। এই সব কিছু মাথায় রেখেই বিধাননগর সিটি পুলিশের কর্তারা সিসিটিভি ক্যামেরার জন্য ২৮টি জায়গা বেছে নেন। ইতিমধ্যেই প্রায় ১২টি জায়গায় সিসিটিভি ক্যামেরা বসানো হয়ে গিয়েছে। তবে পুলিশ কন্ট্রোল রুমের সঙ্গে সেগুলির সংযোগ হয়নি। কয়েকদিনের মধ্যেই তা হয়ে যাবে বলে জানান বিধাননগর সিটি পুলিশের ডিসি (সদর) নিশাত পারভেজ। 
একাধিক ক্ষেত্রে অপরাধের তদন্ত করতে গিয়ে সিসিটিভি ক্যামেরার অভাব বোধ করেছেন পুলিশকর্মীরা। সেই কথা মাথায় রেখেই বিধাননগর সিটি পুলিশ এলাকার ভিআইপি রোড এবং সল্টলেকে নতুন ২৮টি জায়গায় সিসিটিভি ক্যামেরা বসানো হচ্ছে। 
সূত্রের খবর, এখন সল্টলেক এবং সেক্টর ফাইভ মিলিয়ে যে ৬৩টি সিসিটিভি ক্যামেরা রয়েছে তার মধ্যে ইস্ট-ওয়েস্ট মেট্রোর কাজ চলার কারণে ১১টি ক্যামেরার সংযোগ খোলা রয়েছে।
বিধাননগর সিটি পুলিশের ডিসি (সদর) নিশাত পারভেজ বৃহস্পতিবার জানিয়েছেন, ভিআইপি রোড এবং যশোহর রোডে এতদিন কোনও সিসিটিভি ক্যামেরা ছিল না। ফলে কোনও দুর্ঘটনা বা অপরাধের তদন্তে গিয়ে অসুবিধার মুখে পড়তে হতো পুলিশকে। তিনি বলেন, ‘‘ভিআইপি রোড এবং যশোহর রোডের লেকটাউন, বাঙ্গুর, দমদম পার্ক-সহ বাগুইআটি, জোড়ামন্দির, কৈখালি, হলদিরাম প্রভৃতি এলাকায় সিসিটিভি ক্যামেরাগুলি বসানো হবে। কিছু ক্যামেরা বসবে সল্টলেকেও। নিউটাউনে ট্র্যাফিক কন্ট্রোল রুমে থাকবে ক্যামেরাগুলির মনিটর।’’ প্রসঙ্গত, ২০১৫ সালে লেকটাউন ভিআইপি রোডে তৃণমূল সাংসদ প্রসূন বন্দ্যোপাধ্যায়ের  বিরুদ্ধে এক ট্র্যাফিক কনস্টেবলকে চড় মারার অভিযোগ ওঠে। সিসিটিভি ক্যামেরা না থাকায় ঘটনার তদন্তের সময় সমস্যায় পড়েছিল পুলিশ।